Det var ekskrementer fra et skadedyr på vareleveringsrampen hos Lidl i Nørresundby, der var skyld i, at man måtte lukke hele butikken mandag. Tirsdag skrev vi her på tv2nord.dk, at det var en rotte, der stod bag. Men fra Lidls side vil man ikke længere bekræfte, at ekskrementerne var fra en rotte. Men på nuværende tidspunkt kan det også blive svært at finde kilden til lorten, for skadedyret er nemlig væk. Butikken har været overvåget i de obligatoriske 48 timer, som reglerne foreskriver, og der har ikke været nogle dyr at se. - Der har ikke været spor i nat, og nu er de i butikken i gang med at gøre rent fra top til tå, fortæller Rikke Brandes, der er kommunikationschef for Lidl i Danmark. Der er 10-12 mand fra et professionelt rengøringsfirma i færd med at totalrengøre butikken. Varerne er kasseret, og i butikken har man bestilt friske varer hjem til torsdag morgen. - Vi går ikke på kompromis med fødevaresikkerheden, siger Rikke Brandes. Torsdag morgen venter et besøg fra fødevarekontrollen, og Lidl regner bestemt med, at de får lov til at åbne butikken igen. - Vi glæder os til at byde kunderne velkommen tilbage, siger Rikke Brandes, kommunikationschef ved Lidl Danmark.
Lidl i Nørresundby har ikke haft besøg af skadedyr i de seneste to dage, og nu håber man på en åbning torsdag morgen.